Llíria invertirà 835.000 euros en l'adequació de la pujada al monestir de Sant Miquel
16 de juliol de 2018

L'Ajuntament de Llíria, amb la participació de la Conselleria de Vivenda, Obres Públiques i Vertebració del Territori, invertirà un total de 835.000 euros en les obres d'adequació de la pujada al Reial Monestir de Sant Miquel. El ple va aprovar en l'última sessió de juny la consignació econòmica municipal per a este projecte, mentres que el Consell donava, el divendres, llum verda al conveni de col•laboració pel qual la Conselleria aportarà el 2018 una subvenció de 200.000 euros.

A més, hi ha el compromís de la Generalitat d'aportar la mateixa quantitat en els pressupostos de 2019. D'esta manera, està previst que les treballs s'inicien enguany i tinguen una duració de 18 mesos.

L'alcalde Manolo Civera hi ha assenyalat que la Conselleria “ha recuperat este projecte, que estava en el calaix, de millora de la urbanització de la pujada al monestir de Sant Miquel. Gràcies al finançament del Generalitat, podrem executar estes obres que  donen accés a un lloc emblemàtic per a la ciutat pel seu valor històric, cultural i festiu”.

El projecte contempla la pavimentació i remodelació de les zones tant de vianants com per a vehicles, respectant l'estructura de les mateixes, però ampliant, on és possible, les voreres i zones enjardinades. De la mateixa manera, es continuarà mantenint un accés rodat, però es vol donar a la pujada un caràcter principalment de vianants.

Amb esta actuació, es pretén sanejar la zona de construccions i es recupera l'espai que estes vivendes ocupaven per a ser tornat a la muntanya i constituir una zona de descans per a les persones que accedisquen al monestir.

La superfície objecte del projecte comprén uns 3.410 metres quadrats. El projecte de la urbanització parcial s'executarà sobre tres zones diferenciades: la costa de Sant Miquel que voreja un tossal i dóna accés al monestir, la superfície resultant de l'annexió a esta via dels solars que resultaran de la demolició de huit vivendes existents i la plaça que es forma en l'arrancada de la costa entre els carrers Quevedo i Aldea Alta.